Thisted skal se at komme i julestemning, for i starten af september får byen besøg af en flok julemænd, der skal være med til at fejre udnævnelsen.

I dag er der fire måneder til jul, og de færreste tænker vel på den højtid nu. Men det forhindrer ikke Thisted i i dag at blive udpeget til Årets Danske Juleby 2020. - Vi er rigtig glade for at blive Årets Danske Juleby 2020. Det giver en masse muligheder for at gøre vores i forvejen hyggelige jul i Thisted By endnu bedre. Da julen venter lige om hjørnet, er vi allerede i fuld gang med planlægningen, fortæller Handelschef Michael Vendelbo. Juleglade Thyboere og gæster skal dog ikke vente helt til december, før julen slippes løs i Thisted. For en kort periode i alt fald. I weekenden den 4.-5.-6. september er der nemlig lagt i ilden til den store fejring af udpegningen til Årets Danske Juleby 2020. Her kommer et halvt hundrede medlemmer af Dansk Julemandslaug til byen, hvor der vil blive gennemført en lang række spændende programpunkter i forbindelse med Thisted By´s udpegning som Årets Danske Juleby 2020. Man kan læse hele programmet på www.thistedby.dk .